ไฟแนนซ์เชียลไดเจสต์
CCET โชว์ยอดขายเดือน พ.ค.โต 23%
6 มิ.ย. 2555

CCET โชว์ยอดขายเดือน พ.ค.โต 23%
บริษัท แคลคอมพ์ อีเล็คโทรนิคส์ (ประเทศไทย) หรือ CCET แจ้งยอดขายของเดือน พ.ค. 2555 จำนวน 13,989 ล้านบาท เพิ่มขึ้น 23% จากเดือน พ.ค. 2554 ที่ยอดขายจำนวน 11,337 ล้านบาท และเติบโต 13% จากเดือน เม.ย. 2555 
VGM เปลี่ยนตัวผู้ถือหุ้นใหญ่
บริษัท วีจีเอ็ม คอร์ปอเรชั่น (VGM) เดิมชื่อ บริษัท เพาเวอร์พี ได้เปลี่ยนแปลงผู้ถือหุ้นรายใหญ่จากนายธนานันต์ เหลืองเรืองธนา ถือจำนวน 35 ล้านหุ้น คิดเป็นสัดส่วน 11.11% เป็นนางศิตา กาญจนจูรฑะ ถือจำนวน 35 ล้านหุ้น หรือ 11.11% 
TR แจกปันผล 37 สต./หุ้น
คณะกรรมการบริษัท ไทยเรยอน (TR) มีมติจ่ายเงินปันผลในอัตราหุ้นละ 0.37 บาท ให้กับผู้ถือหุ้นที่มีชื่อในทะเบียนวันที่ 20 มิ.ย.นี้ กำหนดจ่ายเงินในวันที่ 14 ส.ค. 2555 ทั้งนี้บริษัทจ่ายปันผลครั้งนี้จากกำไรสะสม รวมเป็นเงินทั้งสิ้น 74.59 ล้านบาท 
เทกระจาดหุ้น AAV
นักลงทุนถล่มขายหุ้น บริษัท เอเชีย เอวิเอชั่น (AAV) ออกมาอย่างหนัก จนกดให้ราคาปิดต่ำสุดที่ 3.04 บาท รูดลง 0.26 บาทหรือ 7.88% มูลค่าการซื้อขายมากถึง 890 ล้านบาท เนื่องจากกังวลเรื่องผู้ถือหุ้นเดิมขายหุ้นบิ๊กล็อตถึง 15% คิดเป็นจำนวน 727.5 ล้านหุ้น 
นายทัศพล แบเลเว็ลด์ ประธานเจ้าหน้าที่บริหาร AAV ชี้แจงว่า ผู้บริหารขายหุ้นออกไป 15% นั้น เป็นไปตามกระบวนการการจัดสรรหุ้นไอพีโอที่แจ้งกับผู้ลงทุนไว้ในหนังสือชี้ชวน เพื่อนำเงินไปชำระหนี้เงินกู้ทั้งหมดที่มีอยู่กับธนาคารเครดิต สวิส สิงคโปร์ 
ปัจจุบันผู้บริหารคนไทยจะยังคงถือหุ้นไม่ต่ำกว่า 60% และมีระยะเวลาห้ามขายหุ้น (ไซเรน พีเรียด) เป็นเวลา 6 เดือน นอกจากนั้น เพื่อให้เป็นไปตาม พ.ร.บ.การเดินอากาศ กลุ่มผู้บริหารยังถูกกำหนดให้คงถือหุ้นไม่น้อยกว่า 51% โดยหุ้นทั้งหมด 51% นี้ได้ไปฝากไว้กับบริษัท ศูนย์รับฝากหลักทรัพย์ (แห่งประเทศไทย) ระยะเวลาขั้นต่ำ 5 ปี หลังเข้าตลาดหลักทรัพย์ฯ 
“ผมไม่เคยคิดเอาเปรียบนักลงทุนและผู้ถือหุ้น ราคาขายบิ๊กล็อตในราคาหุ้นละ 3.70 บาท ก็เป็นราคาขายเดียวกันกับนักลงทุนทั่วไป ขอให้นักลงทุนมั่นใจได้ว่าผมและผู้บริหารยังอยู่และไม่ขายหุ้นทิ้งบริษัทไปไหน” นายทัศพล กล่าว